《从弟用前韵作人日诗见寄复和以赠之》
宋代·李彭

涉七日为人，眷言空复愁。既念襧处士，骨惊鹦鹉洲。

更怜刘太孙，择乡得温柔。二儿千金躯，轻生随转流。

樽中有欢伯，一笑为尔谋。白发生如寄，时驶不可留。

我有腾化术，长袂挹浮丘。若言可持饷，定免二子羞。

烦君一来过，春色著汀鸥。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。